Sigurd Agersnap (SF), 2023-02-01:
Tak for ordet.
Med lovforslaget her får vi jo omsat gældsaftalen fra sidste sommer til virkelighed.
Det er altid godt, når det sker, og jeg vil også lade være med at trække spændingen videre.
SF støtter selvfølgelig op om det lovforslag, som implementerer den aftale, vi har været med til at lave.
Vi mener, at det er en god aftale, og vi mener også, at lovforslaget er en god implementering.
Gælden til det offentlige er steget i en årrække, og vi har 1,1 million borgere og 160.000 virksomheder, som tilsammen skylder det offentlige mere end 144 mia. kr.
Det er så voldsomme tal, at man let kan blive en lille smule talblind, for tænk, hvad vi kunne få i den offentlige sektor, hvis vi fik indkradset bare halvdelen af det beløb.
Det er jo kæmpe tal.
Og derfor er det også en bunden opgave for os og samfundet at forbedre gældsinddrivelsen og nedbringe gælden til det offentlige.
Men på samme tid har vi også alt for mange socialt udsatte, som sidder fast i en helt udsigtsløs gæld.
På den ene side er det afgørende, at vi kan forbedre og øge gældsinddrivelsen for dem, der har chancen for at betale.
Det er jo derfor, vi er glade for, at man hæver lønindeholdelsen til 60 pct. for de højeste indkomster, og at man samtidig inddriver gæld på flere poster – sådan som der også var debat om lige før – men også, at man på den anden side hjælper dem, for hvem gælden i dag er udsigtsløs.
Det handler på den ene side om systemet – at vi skal have stoppet den voldsomt stigende gæld til det offentlige.
Men på den anden side handler det også om mennesker af kød og blod.
Det er mennesker, som hænger fast i en udsigtsløs gæld, og som til sidst giver op.
Det er mennesker, som af en helt uoverskuelig gæld, som vokser hver måned, kan blive presset til for en stund måske også at give lidt op over for at forbedre deres tilværelse.
De her mennesker hjælper vi ikke med at nedbringe gælden ved bare at skrue bissen på.
Her skal vi hjælpe dem ud af en ond gældsspiral ved at give dem lidt mere overskud i en periode.
Derfor er vi i SF glade for, at vi med det her lovforslag halverer inddrivelsesrenten, som flere af de tidligere ordførere også har været inde på.
Det gør det lettere for pressede borgere at blive gældfri og ikke se gælden vokse voldsomt på grund af renterne.
Vi er glade for, at man i lovforslaget har en fornuftig progressivitet i lønindeholdelsen, som ikke rammer de laveste indkomster for hårdt, men som sagt stadig bidrager til en højere gældsinddrivelse.
Og så er vi tilfredse med den nye ret og pligt-ordning, som giver en lovbestemt ret til gældseftergivelse efter objektive kriterier, eksempelvis hvis en person uden for arbejdsmarkedet gør en aktiv indsats for at komme i beskæftigelse eller gennemføre en uddannelse.
Vi mener, at vi dermed sikrer en social balance i forslaget.
Samtidig øger vi den samlede gældsinddrivelse.
Vi i SF mener selvfølgelig ikke, at man skal have gæld til det offentlige, og kan man betale, skal man betale.
Derfor er vi glade for, at man styrker og hæver de maksimale afdragelsesprocenter, og vi er for, at man med forslaget udvider indsatsen til også at omfatte skyldnere med formuer og andre omsættelige aktiver.
At flere personer og flere gældstyper omfattes af reglerne om lønindeholdelse, er også fornuftigt.
Vi i SF har samtidig med stor interesse læst høringssvarene, og vi er enige i, at både eftergivelsen af gæld og de individuelle vurderinger ikke må udmøntes med et uoverstigeligt bureaukrati i styrelserne.
Det er helt afgørende, at det ikke bliver en blankettvang, og at blanketterne ikke bliver for hårde.
Og derfor er vi også glade for at læse i høringssvarene, at man vil lade være med at indføre en blankettvang i forslaget.
Dertil vil jeg bare nævne, at vi er glade for en samlet gældsaftale, som jo også indeholder lidt flere penge til den fortsatte gældsrådgivning og en fokus på hjælp til folk, der har problemer med ludomani.
Alt i alt ser vi i SF positivt på lovforslaget, og vi glæder os til debatten i udvalget.